อลิอันซ์ส่งมายแพลนสู้ดอกเบี้ย
ลูกค้าปรับได้ตามสถานการณ์ มั่นใจปีนี้เบี้ยแตะ2.3หมื่นล้าน
25 ต.ค. 2555

ลูกค้าปรับได้ตามสถานการณ์ มั่นใจปีนี้เบี้ยแตะ2.3หมื่นล้าน
อลิอันซ์ฯ ประกันชีวิต ไร้กังวล ดอกเบี้ยขาลง ลูกค้าเกินครึ่งซื้อแบบ มาย แพลน ปรับรูปแบบลงทุนได้ตามใจ
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต หรือ AZAY เปิดเผยว่า แม้ทิศทางอัตราดอกเบี้ยจะอยู่ในช่วงขาลง ตามการส่งสัญญาณของดอกเบี้ยนโยบาย แต่ลูกค้าของบริษัทจะไม่ได้รับผลกระทบ เนื่องจากลูกค้าส่วนใหญ่กว่า 50% ได้ซื้อแบบประกัน มาย แพลน (My Plan) ที่มีความยึดหยุ่นในเรื่องการลงทุน สามารถปรับเปลี่ยนได้ตามสถานการณ์
“แบบ มาย แพลน นี้ ลูกค้าเลือกได้เองว่า จะปรับหรือเปลี่ยนการลงทุนตามความต้องการได้ โดยขึ้นอยู่กับสถานการณ์ในขนาดนั้น ซึ่งส่วนใหญ่จะได้รับผลตอบแทนที่สูงกว่าแบบประกันทั่วไป ถือเป็นข้อดีและจุดเด่นของแบบ มาย แพลน ที่ลูกค้าต้องการอยู่แล้ว” น.ส.พัชรา กล่าว
ทั้งนี้ มั่นใจได้ว่าในไตรมาสสุดท้ายของปีนี้ ผลการดำเนินงานน่าจะออกมาดีเช่นกัน เนื่องจากไตรมาสสุดท้ายของทุกปีเป็นช่วงการขายของประกันชีวิต ที่ลูกค้าต้องการซื้อเพื่อนำไปใช้สิทธิลดหย่อนภาษี เพื่อการออม เพื่อการลงทุน และเพื่อรองรับวัยเกษียณอายุ ซึ่งผลการดำเนินงานของบริษัทในงวด 9 เดือน อยู่ในเกณฑ์ดี จึงมั่นใจได้ว่ายอดขายตลาดปีนี้จะทำเบี้ยรับรวมได้ถึง 2.3 หมื่นล้านบาท โดยมีเบี้ยรับปีแรก 5,000 ล้านบาท ได้ตามเป้า
สำหรับช่องทางขายหลักของบริษัทยังมาจากช่องทางตัวแทนประมาณ 50% ส่วนที่เหลือมาจากช่องทางอื่น ไม่ว่าจะเป็นการขายตรง ขายผ่านโทรทัศน์ และขายผ่านธนาคาร หรือแบงก์แอสชัวรันส์ ขณะที่อัตราการต่ออายุของเบี้ยประกันก็อยู่ในอัตราสูงอย่างที่บริษัทตั้งใจ และพยายามเพิ่มเบี้ยต่ออายุให้สูงขึ้นอีก
อย่างไรก็ตาม ในช่วงโค้งสุดท้ายของปีนี้ บริษัทยังได้ออกโฆษณาชุดใหม่ เพื่อเป็นการกระตุ้นยอดขายและผลักดันเบี้ยรับรวมให้เป็นไปตามเป้าหมายที่วางไว้ และล่าสุดเมื่อวันที่ 24 ต.ค.ที่ผ่านมา บริษัทได้ประกาศผลการประกวดการสร้างภาพเคลื่อนไหว โครงการไทยแลนด์ เอนิเมชั่น คอนเทสต์ 2012 โดยมีผู้สนใจส่งผลงานเข้าประกวดกว่า 1,400 คน